CELEX: 32020R0507
Language: lt
Date: 2020-04-07 00:00:00
Title: Komisijos reglamentas (ES) 2020/507 2020 m. balandžio 7 d. kuriuo dėl atitikties patikrai atrenkamų registracijos dokumentacijų procentinės dalies iš dalies keičiamas Europos Parlamento ir Tarybos reglamentas (EB) Nr. 1907/2006 (Tekstas svarbus EEE)

8.4.2020   
               
               
                  LT
               
               
                  Europos Sąjungos oficialusis leidinys
               
               
                  L 110/1
               
            
         KOMISIJOS REGLAMENTAS (ES) 2020/507
         2020 m. balandžio 7 d.
         kuriuo dėl atitikties patikrai atrenkamų registracijos dokumentacijų procentinės dalies iš dalies keičiamas Europos Parlamento ir Tarybos reglamentas (EB) Nr. 1907/2006
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 41 straipsnio 7 dalį,
         kadangi:
         
                     (1)
                  
                  
                     siekiant užtikrinti, kad registracijos dokumentacijos atitiktų Reglamentą (EB) Nr. 1907/2006, to reglamento 41 straipsnyje reikalaujama, kad Europos cheminių medžiagų agentūra (toliau – Agentūra) atrinktų patikrai tam tikrą registracijos dokumentacijų procentinę dalį. Po tokios patikros gali būti parengtas sprendimo, kuriuo registruotojas (-ai) įpareigojamas (-i) pateikti visą reikiamą informaciją, kad registracijos dokumentacija (-os) atitiktų nustatytus informacijai keliamus reikalavimus, projektas;
                  
               
                     (2)
                  
                  
                     remiantis Agentūros (2) ir Komisijos (3) atliktais Reglamento (EB) Nr. 1907/2006 veikimo vertinimais ir Vokietijos kompetentingų institucijų atliktu tyrimu (4), atrodo, kad didelis registracijos dokumentacijų skaičius neatitinka reikalavimų ir tai trukdo veiksmingai įgyvendinti Reglamento (EB) Nr. 1907/2006 tikslus;
                  
               
                     (3)
                  
                  
                     „Bendrojoje ataskaitoje dėl REACH reglamento įgyvendinimo ir tam tikrų elementų peržiūros“ Komisija nurodė, kad reikalavimų neatitinkančios registracijos dokumentacijos yra vienas iš skubiausiai spręstinų klausimų;
                  
               
                     (4)
                  
                  
                     praėjus paskutiniam registracijos terminui, galima geriau planuoti būsimas atitikties patikras, remiantis tikslesnėmis žiniomis apie faktinį užregistruotų cheminių medžiagų skaičių ir Agentūros įgyta dokumentacijų vertinimo patirtimi;
                  
               
                     (5)
                  
                  
                     po konsultacijų su Agentūra, kaip matyti iš REACH vertinimo jungtinio veiksmų plano (5), dėl kurio, remdamosi Tarybos prašymu 2019 m. birželio 26 d. išvadose (6), susitarė Komisijos tarnybos ir ECHA, Komisija mano, kad, siekiant užtikrinti didesnę atitiktį nustatytiems informacijos reikalavimams, minimali registracijos dokumentacijų, kurias iki 2018 m. termino Agentūra gavo dėl kiekvieno kiekio tonomis lygio, procentinė dalis, atrenkama tikrinti, ar atitinka visus Reglamento (EB) Nr. 1907/2006 41 straipsnio 1 dalyje išvardytus elementus, turėtų būti padidinta nuo 5 % iki 20 %. Atsižvelgiant į Agentūros išteklius, tokia procentinė dalis laikoma praktiškai įgyvendinama;
                  
               
                     (6)
                  
                  
                     Jungtiniame veiksmų plane, dėl kurio susitarė Komisijos tarnybos ir ECHA, nutarta, kad iki 2023 m. gruodžio 31 d. turėtų būti atrinkta 20 % registracijos dokumentacijų, kurios pateiktos iki 2018 m. termino ir yra susijusios su ne mažesniu kaip 100 tonų per metus kiekiu, o iki 2027 m. gruodžio 31 d. – iki to paties termino pateiktos registracijos dokumentacijos, susijusios su mažesniu kaip 100 tonų per metus kiekiu;
                  
               
                     (7)
                  
                  
                     todėl Reglamentas (EB) Nr. 1907/2006 turėtų būti atitinkamai iš dalies pakeistas;
                  
               
                     (8)
                  
                  
                     šiame reglamente nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 1907/2006 41 straipsnio 5 dalies pirmas ir antras sakiniai pakeičiami taip:
            
               „Siekdama patikrinti, ar registracijos dokumentacijos atitinka šio reglamento reikalavimus, Agentūra iki 2023 m. gruodžio 31 d. atrenka ne mažiau kaip 20 % visų Agentūros gautų dokumentacijų, susijusių su ne mažesniu kaip 100 tonų per metus kiekiu.
               Iki 2027 m. gruodžio 31 d. Agentūra taip pat atrenka ne mažiau kaip 20 % visų registracijos dokumentacijų, susijusių su mažesniu kaip 100 tonų per metus kiekiu.
               Atrinkdama dokumentacijas, kurių atitiktis bus tikrinama, Agentūra teikia pirmenybę, tačiau neišskirtinę, dokumentacijoms, atitinkančioms bent vieną iš šių kriterijų:“.
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 7 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 396, 2006 12 30, p. 1.
         
            (2)  Europos cheminių medžiagų agentūros metinės vertinimo ataskaitos ir Reglamento (EB) Nr. 1907/2006 veikimo ataskaitos, paskelbtos adresu https://echa.europa.eu/about-us/the-way-we-work/plans-and-reports.
         
            (3)  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui „Komisijos bendroji ataskaita dėl REACH reglamento įgyvendinimo ir tam tikrų elementų peržiūra“, COM(2018) 116 final.
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf
         
            (5)  REACH vertinimo jungtinis veiksmų planas „REACH registracijos atitikties užtikrinimas“,
         https://echa.europa.eu/documents/10162/21877836/final_echa_com_reach_evaluation_action_plan_en.
         
            (6)  „Siekiant Sąjungos tvarios cheminių medžiagų politikos strategijos“, 2019 m. birželio 26 d. Tarybos išvados, http://data.consilium.europa.eu/doc/document/ST-10713-2019-INIT/lt/pdf, 18 punktas.